Siudad ti Candon, Ilocos Sur, July 1 (PIA) – Adda 100,000 a kayo ti naimula dagiti agindeg ti daytoy a siudad diay Barangay Palacapac iti pannakaselebrar ti Piesta ti Kabanbantayan idi Hunyo 27, kuna ti opisina ti mayor.
Kadaytoy maikapat a tawen ti piesta kuna ni Mayor Ericson Singson, a kanayon kuma a mataginayon ti kastoy a panagtitinnulong dagiti agindeg iti siudad tapno matagiben ti aglawlaw ken maisubli dagiti nagawan a lasbang ti nakaparsuaan.
Daytoy a Piesta ti Kabanbantayan ket inrugi ni Mayor Allen Singson idi 2010 tapno mamulaan ti siudad. Naireserba ti ad-adu ngem 100 nga ektaria ti watershed area nga adda iti barangay San Andres ken Palacapac. Idi 2010 ti piesta ket naaramid idi Hulio 6 nga adda 100,000 a kayo ti immula dagiti agad-adal, trabahador ti gobierno, pribado a grupo ken kumpania, ken agindeg. Dagitoy agindeg ti kanayon a mangsibsibogk kadagitoy a naimula tapno agungar ken dumakkelda.
Kadaytoy Bulan ti Aglawlaw, adda naimula dagiti trabahador ti gob ierno idi Hunio 25 sadiay Barangay San Mariano iti ili ti Bantay nga agarup 5000.
Dagiti dadduma nga aktibidad iti Hunio ket ti pannkaiwaras kadagiti 100,000 a kayo kadagiti 50 a grupo iti intero a probinsia. Namulaan pay ti mangrove ken dadduma a kayo ti igid ti baybay ti Barangay Las-ud ti ili a Santa Cruz, ken Barangay Darapidad iti siudad ti Candon kas panagselebrar ti World Environment Day idi Hunio 5.
Naited pay ti libre a titulo ti daga iti Handog Titulo Program ti Department of Environment and Natural Resources iti 150 nga umili ti umuna a distrito idi Hunio 19 ditoy Kapitolio, ken 120 nga umili kadagiti kabanbantayan nga ili sadiay ili ti San Emilio idi hunio 25.
Nagtitipon met dagiti mangibagi ti aglawlaw manipud 34 a gobierno local ken dadduma pay nga umili para ti Climate Change summit iti Kapitolio idi Hunio 25 tapno maipalawag ti panangsalluad ti aglawlaw kangrunaan ti panagaramid ti napintas a pagbasuraan, ken panangisubli kadagiti kaykayo.
Nailawlawag met kadagiti agad-adal iti elementaria ken sekundaria iti probinsia maipanggep ti panangsalluad iti aglawlaw idi Hunio 23-27. Kasta met a nagpinnierma ni Gobernador Ryan Luis V Singson ken Superintendent Jorge Reinante iti Department of Education idi Hunio 23 diay Kapitolio tapno mapatibker ti programa a mangisubli kadagiti kaykayo ken panangsalluad iti aglawlaw.
Namnamaen ti Gobernador a no kanayon nga agtitinnulong dagiti agindeg ti probinsia, napintas ti pannakatagiben ti aglawlaw ti sibubukel a probinsia. (MCA/ICR/PIA-1/Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn